PRILOG ZAKONODAVNOJ REZOLUCIJI

IZJAVE KOMISIJE

Linearni faktor smanjenja

Sustav EU-a za trgovanje emisijskim jedinicama (EU ETS) ključan je instrument EU-a za ostvarivanje klimatskog cilja ograničavanja povećanja prosječne globalne temperature na znatno manje od 2 oC iznad predindustrijskih razina, kako je dogovoreno i u kontekstu Pariškog sporazuma. U skladu s tim ciljem i okvirom klimatske i energetske politike do 2030., revizija sustava EU ETS i povećanje linearnog faktora smanjenja s 1,74 % na 2,2 % prvi su koraci k ostvarivanju cilja smanjenja domaćih emisija stakleničkih plinova za barem 40 % do 2030. Komisija prepoznaje da su potrebni daljnji napori i veće ambicije kako bi se ostvario cilj EU-a za 2050. koji se odnosi na smanjenje emisija stakleničkih plinova u skladu s dugoročnim ciljevima Pariškog sporazuma, te u svojoj procjeni učinka priloženoj okviru klimatske i energetske politike do 2030. navodi da je za ostvarivanje te gornje granice potrebno dodatno povećati linearni faktor smanjenja do 2050. Komisija se obvezuje da će u okviru svih budućih revizija ove Direktive razmotriti povećanje linearnog faktora smanjenja u svjetlu međunarodnih razvoja događaja koji budu iziskivali strože politike i mjere Unije.

Emisije iz pomorskog prometa

Komisija prima na znanje prijedlog Europskog parlamenta. Odluka Međunarodne pomorske organizacije (IMO) o početnoj strategiji smanjenja emisija stakleničkih plinova za brodove trebala bi biti donesena u travnju 2018. Komisija će u svjetlu toga provesti brzu analizu i uredno o tome izvijestiti, posebice kada je riječ o ciljevima smanjenja emisija i popisu mogućih mjera uz pomoć kojih će se ti ciljevi ostvariti, uključujući vremenski okvir za donošenje navedenih mjera. Pritom će razmotriti koji su sljedeći koraci prikladni kako bi se osigurao pravedan doprinos tog sektora, što uključuje i korake koje je predložio Parlament. Kada je riječ o novim zakonodavnim mjerama za emisije stakleničkih plinova iz pomorskog prometa, Komisija će pažljivo razmotriti amandmane koje je u tom području donio Europski parlament.

Pravedna tranzicija u regijama s velikom potrošnjom ugljena i velikim emisijama ugljika

Komisija ponovno ističe da je predana razvoju posebne inicijative uz pomoć koje će se u državama članicama regijama s velikom potrošnjom ugljena i velikim emisijama ugljika pružiti njima prilagođena potpora za pravednu tranziciju.

S tim u cilju Komisija će zajedno s dionicima iz tih regija raditi na pružanju smjernica, posebno u vezi s pristupom relevantnim fondovima i programima i korištenjem njihovih sredstava, te će poticati razmjene dobrih praksi, što uključuje rasprave o industrijskim planovima i potrebnim prekvalifikacijama.

Hvatanje i korištenje ugljika (CCU)

Komisija prima na znanje prijedlog Europskog parlamenta za izuzimanje emisija koje su verificirane kao uhvaćene i iskorištene te tako trajno vezane iz obveze predaje emisijskih jedinica u okviru sustava EU ETS. Takve tehnologije trenutačno nisu dovoljno razvijene da bi se donijela odluka o tome kako će ih se u budućnosti regulatorno tretirati. S obzirom na tehnološki potencijal tehnologija za hvatanje i korištenje CO2, Komisija se obvezuje da će proučiti njihov regulatorni položaj tijekom sljedećeg razdoblja trgovanja te odlučiti treba li njihov regulatorni tretman promijeniti prilikom neke od budućih revizija Direktive. Komisija će u tom pogledu adekvatno uzeti u obzir potencijal tih tehnologija za doprinošenje znatnom smanjenju emisija, a da se pritom ne dovede u pitanje okolišni integritet sustava EU ETS.